दरभंगा : मिथिलाक युवाकेँ रोजगारपरक शिक्षा देबाक उद्देश्य सं ललित नारायण मिथिला विश्वविद्यालय विदेशी भाषाक एकटा संस्थान खोलबाक निर्णय लेलक अछि। अखन एहि संस्थानमे फ्रेँच, जर्मन, जापानी, स्पेनिश आ चीनी भाषाक संग संप्रेषणात्मक अंग्रेजी आ व्यक्तित्व विकासक शिक्षा देल जाएत। एमएलएसएम कालेज, दरभंगाक रसायन विज्ञानक प्राचार्य डा॰ प्रेम मोहन मिश्र केँ निदेशकमे इ संस्थान खुजत। विश्वविद्यालयक एहि निर्णयक जनतब दैत डा॰ प्रेम मोहन मिश्र बतौलनि जे कुलपति डा॰ समरेँद्र प्रताप सिँह आ प्रतिकुलपति डा॰ ध्रुव कुमारक पहल पर इ निर्णय लेल गेल अछि। अखन एकरा लेल विश्वविद्यालय मुख्यालयमे परीक्षा विभागक उपरमे दु गोट कमरा एहि संस्थान केँ आवंटित कएल गेल अछि। 